Άνω Λουτράκι Πέλλας

Το Άνω Λουτράκι είναι εγκαταλελειμμένος ορεινός οικισμός στην Κεντρική Μακεδονία και τον δήμο Αλμωπίας.

Γεωγραφία - Ιστορία 
Πρόκειται για ιστορικό καταργημένο οικισμό, ο οποίος βρίσκεται στα σύνορα της Ελλάδας με τη Βόρεια Μακεδονία και είναι κτισμένος στην κορυφή του όρους Ίσιο Πεύκο σε υψόμετρο 600 μέτρα. Απέχει 15 χλμ. Δ. από την Αριδαία και 5 χλμ. Δ. από το Λουτράκι. Η παλιά του ονομασία είναι Άνω Πόζαρ και έτσι αναφέρεται μετά την απελευθέρωση το 1919 στο ΦΕΚ 80Α - 14/04/1919 να προσαρτάται στην τότε κοινότητα Πόζαρ. Το 1922 με το ΦΕΚ 41Β - 24/06/1922 μετονομάστηκε σε Άνω Λουτράκιον και το 1951 καταργήθηκε.

Αξιοθέατα 
Στο Άνω Λουτράκι βρίσκεται ναός του Αγίου Ιωάννη του Προδρόμου, ο οποίος έχει κηρυχθεί μνημείο που χρήζει ειδικής κρατικής προστασίας. Πρόκειται "για τρίκλιτη βασιλική με υπερώο και χαγιάτι, και έχει υποστεί νεότερες μετασκευές, όπως την κατεδάφιση του πυργοειδούς καμπαναριού. Εσωτερικά έχει διατηρηθεί η αρχική εικόνα του μνημείου, ο βόρειος και ο νότιος τοίχος και τα δύο επιστήλια των κιονοστοιχιών, που είναι κατάγραφα από τοιχογραφίες των τελευταίων δεκαετιών του περασμένου αιώνα. Χαρακτηριστική είναι η αφθονία των ηχητικών αγγείων σε όλο το μήκος των πλαγίων τοίχων. Το τέμπλο διασώζει αξιόλογο γραπτό και γλυπτό φυσιοκρατικό διάκοσμο. Σύμφωνα με την παράδοση η ανέγερση του ναού ανάγεται περί το 1800, αν και τα περισσότερα στοιχεία υποδηλώνουν μια εποχή γύρω στα μέσα του 19ου αιώνα".

Εξωτερικοί σύνδεσμοι 

 "Λουτρά Λουτρακίου - επισκέψιμο σπήλαιο - Άνω Λουτράκι - Καταρράκτης Κουνουπίτσας" από τον Ελληνικό Ορειβατικό Σύλλογο Αριδαίας

Παραπομπές

Εγκαταλελειμμένα χωριά του νομού Πέλλας‎
Δήμος Αλμωπίας
Χωριά του νομού Πέλλας